Sektsiooni esimees oli tollal (ja veel kümmekond aastat) professor Johannes Piiper (1882-1973), kelle 70.  juubeliõhtust oli ka siinvestjal noore tudengina suur au osa võtta. Aseesimehena (ja tegeliku juhina) toimis Eerik Kumari (1912-1984), sekretäri amet oli Bioloogia Instituudi noorema teadusliku kaastöölise Loreida Põdra (1916-1993) kanda. Loodusuurijate Seltsi, mille kaudu sai sektsioon ettekandjate sõiduks Tartusse ja välitöödeks planeeritud summasid, esimees oli kuni 1952. aastani Karl Orviku (1903-1981), siis kaks aastat Harald Haberman (1904-1986) ja edasi Eerik Kumari. Tegelikult suheldi enamjaolt LUS-i vastutava  sekretäriga, kelleks oli kuni 1953. aastani Leida Mägi ja seejärel Linda Kongo. Ornitoloogiasektsiooni liikmed osalesid agaralt ka LUS-i ettekandekoosolekutel, esinesid mõnel korral seal oma uurimustega ja andsid seltsi 100 aasta juubeli koguteosesse kuus kirjutist.